Előterjesztés

a Fővárosi Közgyűlés részére

Tisztelt Közgyűlés!

Pál Sándor, a Magyar Református Szeretetszolgálat Alapítvány elnöke és dr. Velkey György, a Magyarországi Református Egyház Bethesda Gyermekkórházának főigazgatója közös kérelemmel fordult Budapest Főváros Önkormányzatához a Budapest XIV. kerület 29766/2 hrsz-ú, 29766/3 hrsz-ú és 29767/2 hrsz-ú ingatlanok Bethesda Gyermekkórház javára, 50 évre történő térítésmentes használatba adása érdekében. (1. számú melléklet)

A hivatkozott megkeresés tárgyát képező ingatlanok, nevezetesen a Budapest XIV. kerület 29766/2 hrsz-ú, kivett beépítetlen terület megnevezésű, 188 m2 területű, természetben Hungária krt. 208. szám alatti, továbbá a Budapest XIV. kerület 29766/3 hrsz-ú, kivett lakóház, udvar megnevezésű, 1085 m2 területű, természetben Hungária krt. 206. szám alatti, valamint a Budapest XIV. kerület 29767/2 hrsz-ú, kivett gazdasági épület, udvar megnevezésű, 446 m2 területű, természetben Bethesda utca 10. szám alatti ingatlanok Budapest Főváros Önkormányzata kizárólagos tulajdonában állnak. (2. számú melléklet)

Az előterjesztéshez csatolt értékbizonyítványok alapján a 29766/2 hrsz-ú ingatlan értéke 11.280.000,- Ft + ÁFA (bruttó 14.325.600,- Ft), a 29766/3 hrsz-ú ingatlan értéke 23.670.460,- Ft + ÁFA (bruttó 30.061.484,- Ft), míg a 29767/2 hrsz-ú ingatlan értéke 53.347.855,- Ft + ÁFA (bruttó 67.751.776,- Ft).

A Fővárosi Szabályozási Kerettervről szóló 46/1998. (X. 15.) Főv. Kgy. rendelet alapján a 29766/2 hrsz-ú ingatlan 173 m2 területű része „I” Intézményi keretövezeti besorolású, míg 15 m2 nagyságú része „KL-KT” Közlekedési célú közterület keretövezeti besorolású, a 29766/3 hrsz-ú ingatlan 749 m2 területű része „I” Intézményi keretövezeti besorolású, míg 336 m2 nagyságú része „KL-KT” Közlekedési célú közterület keretövezeti besorolású. A 29767/2 hrsz-ú ingatlan teljes területe „I” Intézményi keretövezeti besorolású. (3. számú melléklet)

Az ingatlanok – Bethesda utca 10. szám alatt – szerepelnek a Magyarországi Református Egyház (a továbbiakban: MRE) Bethesda Gyermekkórházának telephelyei között. (4. számú melléklet)

A 29766/2 hrsz-ú ingatlan 173 m2 nagyságú részén, a 29766/3 hrsz-ú ingatlan 641 m2 nagyságú részén, továbbá a 29767/2 hrsz-ú ingatlan teljes területén jelenleg is a Bethesda Gyermekkórház Logisztikai Osztálya működik, abban karbantartó műhelyek és irodák találhatók.

Az egészségügyi ellátórendszer fejlesztéséről szóló 2006. évi CXXXII. törvény 1. § (2) bekezdésének j) pontja alapján az *„egészségügyi szakellátási felelősség: az államnak az a kötelezettsége, hogy gondoskodjon a kötelező egészségbiztosítás egészségügyi szolgáltatásaira jogosultak számára a külön jogszabályban foglaltak szerinti egészségügyi szakellátásoknak az l), az o), illetve a p) pontban meghatározott módon, valamint a 2. § (2) bekezdése szerinti esetben az ott meghatározott módon történő biztosításáról*”; míg o) pontja alapján az *„egészségügyi szakellátási feladat: a nem állami és nem helyi önkormányzati tulajdonban/fenntartásban lévő egészségügyi szolgáltató által az e törvény alapján lekötött kapacitásokon végzett, ellátási érdekből közfinanszírozott feladat*”.

Fenti jogszabályi hivatkozások és a Gyermekkórház alapító okirata alapján megállapítható, hogy a MRE Bethesda Gyermekkórháza állami közfeladat ellátás körébe tartozó egészségügyi szakellátási feladatot lát el – többek közt – a jelen előterjesztés tárgyát képező ingatlanokon is.

Figyelemmel arra, hogy a Magyarországi Református Egyház intézménye, a Bethesda Gyermekkórház útján lát el az egészségügyről szóló 1997. évi CLIV. törvényben meghatározott közfeladatot (úgy, mint fekvőbeteg-szakellátás, járóbeteg-szakellátás, mentés, betegszállítás, ápolás, gyógyszerellátás, stb.), a közös kérelmezők közül az ingatlanok haszonkölcsönbe adására a MRE Bethesda Gyermekkórháza javára van lehetőség.

A nemzeti vagyonról szóló 2011. évi CXCVI. törvény (a továbbiakban Nvt.) 11. § (13) bekezdése alapján a használatba adás ingyenesen közfeladat ellátása céljából, a közfeladat ellátásához szükséges mértékben lehetséges.

A MRE Bethesda Gyermekkórháza jogi személy (5. számú melléklet), és a Kórház megfelel az Nvt. 11. § (10) bekezdésében foglalt azon követelménynek, amely szerint a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető.

Az Nvt. 11. § (10) bekezdése alapján az előterjesztéssel érintett haszonkölcsön szerződés megkötésére 15 év határozott időre (amely egy ízben legfeljebb 5 évvel meghosszabbítható) avagy határozatlan időre van lehetőség. Figyelemmel az ingatlanokban a Kórház által ellátott közfeladat folyamatosságára, a határozott időre vonatkozó kérelem ellenére – annak törvényben meghatározott időbeli korlátaira tekintettel – javasolt a haszonkölcsön szerződés határozatlan időre történő megkötése.

A 29766/2 hrsz-ú és a 29766/3 hrsz-ú ingatlanok KL-KT övezeti besorolású része természetben a Hungária körúthoz tartozik, így ezen ingatlanrészek nem képezik a jelen előterjesztéssel érintett haszonkölcsön szerződés tárgyát.

A 29766/3 hrsz-ú ingatlan „I” Intézményi keretövezeti besorolású részéből 108 m2 nagyságú terület az ingatlannal határos, magánszemély tulajdonában lévő 29767/1 hrsz-ú ingatlanhoz van lekerítve. Ezen ingatlanrész szintén nem képezi a jelen előterjesztés és a haszonkölcsön szerződés tárgyát.

A jelen előterjesztés 6. számú mellékletét képező haszonkölcsön szerződés alapján tehát, annak elfogadása esetén, a Fővárosi Önkormányzat a 29766/2 hrsz-ú ingatlan 173 m2 nagyságú „I” keretövezeti besorolású részének, a 29766/3 hrsz-ú ingatlan 641 m2 nagyságú részének, valamint a 29767/2 hrsz-ú ingatlan egészének használatát (mindösszesen 1260 m2 nagyságú területet) határozatlan időre, ingyenesen, közfeladat ellátása céljából átengedné a MRE Bethesda Gyermekkórháza részére.

A haszonkölcsön szerződés keretében átadásra javasolt ingatlanrészeket a jelen előterjesztés 7. számú mellékleteként csatolt térképmásolat vastag vonallal bekerített, sraffozott területként ábrázolja.

Budapest Főváros Önkormányzata vagyonáról a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 45. § (1) bekezdése alapján a jelen előterjesztésről és a haszonkölcsön szerződés elfogadásáról a Fővárosi Közgyűlés jogosult dönteni.

Kérjük a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjen.

Határozati javaslat

A Fővárosi Közgyűlés úgy dönt, hogy:

jóváhagyja és megköti a Magyarországi Református Egyház Bethesda Gyermekkórházával a 29766/2 hrsz-ú ingatlan 173 m2 nagyságú „I” keretövezeti besorolású része, a 29766/3 hrsz-ú ingatlan 641 m2 nagyságú része, valamint a 29767/2 hrsz-ú ingatlan egésze használatának átengedéséről szóló haszonkölcsön szerződést a jelen előterjesztés 6. számú melléklete szerinti tartalommal, egyúttal felkéri a főpolgármestert a haszonkölcsön szerződés aláírására.

határidő: 60 nap

felelős: főpolgármester

**Határozathozatal módja: minősített szavazattöbbség**

Budapest, 2014. április „…”

|  |  |  |
| --- | --- | --- |
| Dr. Bagdy Gáborfőpolgármester-helyettes |  | Dr. Szentes Tamásfőpolgármester-helyettes |

|  |
| --- |
| Láttam: |
| Sárádi Kálmánné dr.főjegyző |

mellékletek:

1. Magyar Református Szeretetszolgálat Alapítvány és a MRE Bethesda Gyermekkórházának közös kérelme
2. Tulajdoni lap másolatok
3. FSZKT kivonatok
4. MRE Bethesda Gyermekkórház 2007. május 26-án kelt Alapító Okirata
5. Egyházfőhatósági igazolás
6. Haszonkölcsön szerződés
7. Haszonkölcsön szerződés keretében használatra történő átadásra javasolt ingatlanrészeket ábrázoló Térképmásolat